Foto’s: Prinses Eugenie trouPrinses Eugenie. (Foto: ANA) Prinses Eugenie, kleindogter van koningin Elizabeth, is Vrydag in die eg verbind met Jack Brooksbank. Die paartjie is getroud in dieselfde koninklike kapel by die Windsor-kasteel waar prins Harry en Meghan Markle, die hertog en hertogin van Sussex, in Mei vanjaar getroud is. Net soos Harry en Meghan sal Eugenie (28) en Brooksbank (32) ŉ koetsrit buite die kasteel onderneem ná afloop van die seremonie. Verskeie hoëprofiel-bekendes soos George en Amal Clooney en die sanger, Robbie Williams, sou na verwagting die seremonie by die St. George’s-kapel bywoon. Williams se dogter Theodora asook prins George en prinses Charlotte, prins William en Kate Middleton se kinders, het onder die strooimeisies en hofknapies gedien tydens die seremonie. Eugenie se suster, prinses Beatrice (30), was haar hoofstrooimeisie. Eugenie en Brooksbank is ŉ paartjie sedert hulle by ŉ Switserse ski-oord in Verbier in 2010 ontmoet het. Volgens die koninklike familie het Brooksbank die groot vraag aan Eugenie gevra tydens ŉ vakansie in Nicaragua in Januarie. Sy is die tweede dogter van prins Andrew en sy eksvrou, Sarah Ferguson, wat steeds die titel van hertogin van York behou. Prinses Eugenie word deur haar pa, prins Andrew, na die kansel begelei. (Foto: ANA) Brooksbank is deur die Britse media as ŉ sosiale vlinder bestempel en is die voormalige bestuurder van ŉ luukse klub, Mahiki. Hy is nou die handelsmerkambassadeur vir Casamigos tequila, wat gestig is deur George Clooney. Eugenie is agtste in die ry om die troon te bestyg, naas haar oom, prins Charles, sy seuns, William en Harry, en haar suster, Beatrice. Luidens ŉ verklaring wat deur die koninklike familie uitgereik is, is Eugenie se trourok ontwerp deur Peter Pilotto en Christopher de Vos. Sy het glo nou saam met die ontwerpers gewerk en die lae ruglyn op die rok was ŉ spesifieke versoek van die prinses, wat op die ouderdom van 12 chirurgie ondergaan het om van skoliose te herstel. Haar ouma, die koningin, het die Greville Emerald Kokoshnik-tiara, wat deur Boucheron in 1919 vir mev. Greville in die gewilde “kokoshnik”-styl van die Russiese imperialistiese hof gemaak is, vir haar geleen.